Pembunuhan Siti Kharina Mohd Kamarudin

Latar belakang dan pembunuhan

Siti Kharina telah bertugas Hospital Serdang selama lima tahun dan tinggal berjauhan dengan suami serta tiga anak perempuannya yang masing-masing berumur antara 10 hingga 14 tahun. Suami dan tiga anaknya menetap di Kuala Pilah, Negeri Sembilan. Pada 8 Mei 2019, Siti Kharina dilaporkan hilang, beliau dilihat kali terakhir berada di kawasan tempat letak kenderaan hospital itu dan memandu kereta Honda City berwarna putih. Kehilangan Siti Kharina hanya disedari apabila rakan serumahnya menghubungi ahli keluarganya bertanya mengenai keadaannya apabila tidak pulang ke rumah dan melapor diri bertugas di tempat kerja. Pengarah Hospital Serdang, Dr Rohana Johan mengesahkan Siti Kharina tidak hadir bertugas. Polis menjalankan inkuiri berhubung kehilangan Siti Kharina dan mengklasifikasikan sebagai kes Orang Hilang. Keluarga Siti Kharina meminta orang ramai berhenti menyebar maklumat palsu kononnya Ketua Jururawat itu sudah ditemui.

Peristiwa sebelum pembunuhan

Sebelum pembunuhan Siti Kharina, mangsa dipercayai telah mengenali suspek utama warga Nigeria. Menurut Ketua Jabatan Siasatan Jenayah Selangor, Senior Asisten Komisioner Fadzil Ahmat, hasil siasatan awal polis mendapati mangsa mengenali suspek menerusi media sosial sejak beberapa tahun lalu.

Penemuan mayat

Pada Rabu, 15 Mei, mayat Siti Kharina ditemui di sebuah kondominium di Cyberjaya, dipercayai menjadi mangsa pembunuhan. Mayat beliau ditemui oleh pemilik unit kondominium berkenaan yang datang ke unit itu bersama dua pekerja penyelenggara untuk membaiki mesin basuh yang rosak, kira-kira jam 2.30 petang. Menurut sumber: "Pemilik rumah dikatakan cuba menghubungi penghuninya sejak beberapa hari lalu, tetapi gagal dan terpaksa masuk ke rumah menggunakan kunci pendua. Sebaik masuk, mereka ternampak ada darah mengalir keluar dari bawah pintu sebuah bilik yang berkunci sebelum melaporkan perkara itu kepada polis,". Pegawai polis yang menjalankan pemeriksaan kemudian menemui mayat Siti Kharina dalam keadaan tubuhnya sudah mula mereput dengan kesan kelar dileher. Mangsa dipercayai sudah meninggal dunia sejak beberapa hari lalu berdasarkan keadaan fizikalnya yang sudah mula mereput. Mayat Siti Kharina dihantar ke Jabatan Forensik Hospital Serdang untuk bedah siasat. Hasil pemeriksaan di sekitar kondominium terbabit membawa kepada penemuan beberapa bahan bukti termasuk pisau dipercayai digunakan untuk menikam mangsa.

Perbicaraan

Pada 17 Mei 2019, dua warga Nigeria, seorang lelaki dan seorang perempuan serta seorang lelaki warga Pakistan telah ditahan reman selama seminggu berhubung kes tersebut. Pada 23 Mei 2019, Mahkamah Majistret Sepang memerintahkan tempoh tahanan reman seorang lelaki warga Nigeria disambung tujuh hari berkuat kuasa 24 Mei hingga 30 Mei bagi membantu siasatan kes pembunuhan Siti Kharina. Menurut Ketua Jabatan Siasatan Jenayah Selangor Senior Asisten Komisioner Fadzil Ahmat, tempoh reman wanita Nigeria dan lelaki Pakistan disambung tujuh hari mulai 23 hingga 29 Mei. 
Suspek utama kes, Alowonle Oluwajuwon Gilbert, dituduh di bawah Seksyen 302 Kanun Keseksaan yang memperuntukkan hukuman mati jika disabit kesalahan. Mahkamah menetapkan 31 Julai 2019 untuk sebutan semula kes bagi mendapatkan laporan bedah siasat, forensik rakaman litar tertutup (CCTV), laporan data telefon bimbit dan laporan kimia.

Akibat

Menurut jiran Siti Kharina yang enggan identitinya didedahkan, Siti Kharina dilihat mesra dan menyapa penghuni lain. Beliau turut menyifatkan beliau seorang yang peramah dan pemurah.